**NOTA INFORMATIVĂ**

***pe marginea proiectului hotărîrii Guvernului cu privire la completarea și abrogarea unor hotărîri ale Guvernului***

Membrii Organizației Mondiale a Comerțului (OMC) au încheiat negocierile privind Acordul de Facilitare a Comerțului în cadrul celei de a 9-a Conferințe Ministerială a OMC, care a avut loc la 3-6 decembrie 2013, la Bali. Tot atunci, Miniștrii au însărcinat Consiliul General să adopte un Protocol prin care se inserează Acordul, ca anexa 1A la Acordul de la Marrakech privind constituirea OMC. Prin urmare, la data de 9 iunie curent, prin Legea nr. 129 a fost aprobat Protocolul de amendare a Acordului de la Marrakech privind constituirea OMC, întocmit la Geneva la 27 noiembrie 2014, iar la data de 24 iunie 2016, la Geneva, Republica Moldova ca stat membru OMC, a depus instrumentul de ratificare a Acordului privind Facilitarea Comerțului, fiind cel de-al 84 membru OMC care a ratificat Acordul.

Acordul de Facilitare a Comerțului conține o serie de angajamente pe care Republica Moldova urmează să le implementeze. Astfel, conform articolului 23.2 din Acord, *”Fiecare stat Membru trebuie să instituie şi/sau să menţină un comitet naţional de facilitare a comerţului sau să desemneze un mecanism existent pentru facilitarea atît a coordonării cît şi implementării naţionale a prevederilor prezentului Acord”*. În acest context, Ministerul Economiei, în calitatea sa de coordonator național în procesul de implementare a Acordului, urmare consultărilor purtate cu experții din cadrul Consiliului Economic pe lîngă Prim-ministru, a lansat procedura de instituire a Comitetului Național de Facilitare a Comerțului.

Reieșind din faptul că, Comitetului Național de Facilitare a Comerțului urmează a fi organizat sub forma unui organ consultativ de coordonare și recomandare precum și instituit în scopul facilitării procesului de coordonare la nivel național a măsurilor necesare pentru implementarea prevederilor Acordului de Facilitare a Comerțului și oferirii suportului necesar la implementarea acestora, se propune atribuirea funcțiilor respective unui organ deja existent, care s-a manifestat ca fiind o platformă eficientă și productivă pentru dialogul public-privat – anume Consiliului Economic pe lîngă Prim-ministru.

În același timp, considerînd rolul deosebit pe care îl are Serviciul Vamal în implementarea întregului Acord de Facilitare a Comerțului, se propune atribuirea funcției de coordonare a activităților realizate sub egida Comitetului Național de Facilitare a Comerțului Serviciului Vamal. Totodată, propunem completarea atribuțiilor Consiliului Economic cu niște atribuții noi, caracteristice unui Comitet de Facilitare a Comerțului.

Concomitent, cu instituirea Comitetului Național de Facilitare a Comerțului, se propune abrogarea hotărîrii Guvernului nr. 975 din 1 septembrie 2004 *”Cu privire la crearea Comitetului MOLDPRO”*, fiind un mecanism învechit și ineficient la moment iar funcțiile acestuia vor fi acoperite de Comitetul nou-creat.

**Aspectul politic, cultural şi social.** Proiectul în cauză nu contravine politicii externe şi interne promovate de Republica Moldova, şi nici angajamentelor internaționale asumate de către aceasta.

**Aspectul economic.** Instituirea Comitetului Național de Facilitare a Comerțului are drept obiectiv principal coordonarea la nivel național precum și implementarea prevederilor Acordului privind facilitarea comerțului între instituțiile publice și sectorul privat. Totodată, unul dintre obiectivele principale ale Comitetului este de facilita cooperarea dintre sectorul public și mediul de afaceri în scopul aplicării măsurilor de facilitare în schimburile comerciale.

**Aspectul normativ.** Clauzele proiectului dat nu contravin Constituției Republici Moldova, altor tratate în vigoare şi angajamentelor țării noastre asumate la nivel internațional şi regional precum şi legislaţiei Uniunii Europene.

**Aspectul instituțional și organizatoric**. Aplicarea prevederilor proiectului prevede instituirea Comitetului Naţional de Facilitare a Comerţului, responsabil de implementarea şi coordonarea aspectelor ce ţin de punerea în aplicare a prevederilor Acordului.

**Aspectul financiar**. Conform prevederilor proiectului, pentru implementarea Comitetului statul poate beneficia de asistenţă din partea donatorilor externi.

**Aspectul temporar.** Proiectul va intra în vigoare la data publicării acestuia în Monitorul Oficial al Republicii Moldova.

Reieșind din cele menționate precum și în scopul îndeplinirii angajamentelor asumate față de organismele internaționale, Ministerul Economiei prezintă spre examinare şi avizare proiectul hotărîrii Guvernului cu privire la completarea și abrogarea unor hotărâri ale Guvernului.

|  |  |
| --- | --- |
| **Viceprim-ministru,****ministru** |  **Octavian CALMÎC** |

*Ex. Marina Chițanu*

*Tel. 250 608*